Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 28. ožujka 2010.

13(24)2010.

Patnik koji oprašta i moli s križa
Cvjetnica - Nedjelja muke Gospodnje:
Prema latinskom službenom izrazu "Dominica in palmis passionis Domini" ovo je Nedjelja palmi o muci Gospodnjoj. Naziv potječe od jeruzalemskih kršćana koji su se od IV. st. skupljali popodne na Maslinskom brdu, tu slavili produženo bogoslužje riječi te uvečer u procesiji, s granama palme ili masline, ulazili u Jeruzalem u spomen na Isusov mesijanski ulazak u sveti grad pred početak muke. Običaj se raširio po Evropi gdje su vjernici upotrebljavali zelene grane i drugog drveća te ih nakon sudjelovanja u bogoslužju stavljali u svoje domove ili na polja sa željom da Bog od njih odgoni zle sile i nevrijeme. S vremenom je uveden blagoslov tih grana pred svečani ophod kako bi postalo očitije da zaštitna moć grana proizlazi iz blagoslovne molitve Crkve, a ne od nekih magijskih sila. U uvodu pred blagoslov grančica predsjedatelj liturgijskog slavlja podsjeća zajednicu kako se s čitavom Crkvom skupljamo "da započnemo slavlje vazmenog otajstva, to jest muke i uskrsnuća Kristova. On je zato i unišao u svoj grad Jeruzalem. Ondje je htio trpjeti i umrijeti, ondje je imao ustati od mrtvih." Iako počinjemo tjedan muke Kristove, liturgija nas podsjeća da otajstvo velikog petka i uskrsnog jutra sačinjavaju jednu cjelinu.

LJUBAV (ISUS) I MRŽNJA (ISUSOVI EGZEKUTORI)
Koji je danas kontekst za čitanje i razumijevanje Isusove Muke? Danas kad je sve relativizirano i nema ičega što se drži kao apsolutni princip. Da li se 'Muka' danas događa na jedan vrlo rafiniran način? I u Muci se vidi univerzalnost Isusa Krista, ali i trajno stanje čovjeka i čovječanstva. Pravednik, dobri čovjek, kao da nema mjesta u ovome svijetu. Stoljeća se bore da stvore mogućnost i mjesto Svecu u čovječanstvu. Poboljšanje u dobroti ide jako sporo.
Zar je potrebno da se dogodi ili događa vrhunsko zlo i to nad Pravednikom pa da tek tada ljudi uoče svoje zloće? Izgleda da smo još i danas na tome stupnju svijesti. Pogledajmo samo reakcije u svijetu. Svjetske sile, kako gledaju na male narode, na naoružanje moćnih i velikih i gušenje svake vlastitosti malih. Tek kad dođe neko događanje do umiranja tada uočavamo nepravde. Tek kad se dokine pravo na život nekima se tada otvaraju oči. Tako je bilo primjerno s Isusom. Tek kad su ga razapeli tek tada su spoznali da je On Sin Božji, da je pravednik.
Što li sve nije skriveno u ljudskom srcu?! I ljubav i mržnja. I kad čovjek ljubi tada je božanska slika, tada je brat i sestra, prijatelj, čovjek. Tada je sin Božji, kruna svijeta. S druge strane, u istom srcu drijema i mržnja. Kad ne isplovi na vanjštinu tada je čovjek zvijer, sotona, razobličenje ljudsko… Biblijski pisac historicizira dobrotu (Isusa) i igru zloće okolo dobrote i ljubavi. Kako je ljubav uzvišena i zanosna i koliko zahtjeva požrtvovnosti da se do nje dosegne. U povijesti i u nama se događa cijela 'Isusova muka'. U ljubavi prepoznajemo drugu stranu ljudske stvarnosti, mržnju. U Isusu koji je čista ljubav i opipljiva dobrota, očitovana je otvorenost ljubavi koju mržnja ne podnosi, zato se diže protiv njega. Ljubav, ili pred ljubavlju, otvara oči, pomaže da čovjek spozna svoje stanje. Dok mržnja još više zasljepljuje.
Isus se nastanio u sve one koji su progonjeni, koje odbacuju radi pravednosti i dobrote. Njih uvijek ima u svijetu, oni su 'pravednost' svijeta, oni su život koji je neuništiv. Ponovimo, u nama se 'skriva' više biblijskih likova. I vrlo je važno da li nas sve to vodi da budemo što sličniji Isusu. Što više ljudi budu slični Isusu skraćivat će se 'Muka' i pojavljivat će se Uskrsnuće. Svi ovi blagdani potiču nas na preobraženje kroz ljubav koju nam nudi Isus. Ljubav obraća, oprašta, preporađa. Ljubav uskrisuje. Kao što su se kroz Isusovu muku (onu povijesnu) preporodili apostoli – tek su poslije postali stameni vjernici i sljedbenici – i drugi kojima su se otvorile oči poslije dogođenog zla, tako bi vrijedilo da se dogodi sa svakim od nas tokom ove blagdanske i stvarne muke. Potrebno nam je preporoditi se. Makar to bio put kroz patnju i preko križa. Bože daj, da nas sve ove patnje sjedine (kao što su se sjedinili apostoli), da nas pročiste i da doživimo svoje i narodno uskrsnuće.
„Oče, oprosti im jer ne znaju što čine.“ Ovime je izrečena Isusova ljubav prema čovjeku i čovjekova nesvijest u svojem lutanju. Također je vidno koliko masa nije svjesna što čini kad ju vodi masovni hir. Malo prije slavili su Isusa, malo kasnije tražili su njegovu smrt. Ovim je pokazano naše trijumfalno ponašanje mase koja je došla u Jeruzalem za Pashu. Ali takvo je masovno ponašanje općenito. I toga treba biti svjestan. Tko je jak da bude protiv mase, protiv nekog dominirajućeg ponašanja?
Sve ovo događanje oko Isusa postavlja nam pitanje kako se oduprijeti masovnom ponašanju iako vidimo da je krivo? Takve uvijek čeka put Isusov, skoro do samog križa. Takvi je bilo u svim ratovima. Na koncu, budućnost im je dala za pravo.
Pođimo za Isusom… Bog je s nama…
Marijan Jurčević, OP

Bl. JAKOV ZADRANIN
HODOČAŠĆE U BITETTO
25. IV. – 29. IV. 2010.
Organizator: Provincijalat provincije sv. Jeronima – Zadar
Kontakt: Fra Drago Ljevar, Trg sv. Frane 1 Zadar,
tel. 250-468, Mob. 098 337-001
Krajnji rok prijave je do Uskrsa. Unaprijed hvala.

Nastavak s naslovnice
Prije saborske liturgijske reforme na Cvjetnicu smo uvijek imali Muku po Mateju. U ovoj liturgijskoj godini čitamo nedjeljom iz Lukina evanđelja. Zato je ove godine Muka po Luki. Dulji izvještaj obuhvaća 114 redaka a počinje najavom Judine izdaje u toku oproštajne večere i završava ukopom pri kojem žene vjerno gledaju mjesto sahrane da bi na uskrsno jutro tu došle i dobile vijest kako ne treba tražiti Živoga među mrtvima. Kraći izvještaj obuhvaća 49 "redaka" počinjući suđenjem pred Pilatom i završavajući izdahnućem Isusa, nakon kojega se ljudi razilaze bijući se u prsa i sjećajući se Osuđenikove molitve pred smrt: "Oče, u ruke tvoje predajem duh svoj!" Prva Crkva vrlo je rano sastavila izvještaj o muci Isusovoj za potrebe svog bogoslužja. On je bio temeljen na Psalmu 22 u kojem se izrugani pravednik žali Bogu što ga je napustio; teško mu pada da njegovi ukućani jedva čekaju njegovu smrt, ali u drugom dijelu svoje nadahnute molitve izriče vjeru da će Bog blagosloviti njegovu patnju čineći je spasonosnom za druge. Ovaj izvještaj o muci temeljio se i na Iz 53, četvrtoj pjesmi o Sluzi patniku. Evanđelisti su koristili ovaj "predmarkovski" izvještaj o muci. Zato se u redoslijedu događaja muke slažu više nego u događajima Isusova ministerija. Prema sva četiri evanđelja redoslijed muke je: - oproštajna večera; - molitva i samrtna borba u Getsemanskom vrtu; - sud pred Židovima; - sud pred Rimljanima; - raspeće na Golgoti; - smrt i ukop. Dr. Mate Zovkić

Svim dragim ljudima i posjetiteljima crkve i samostana sv. Frane želimo sretan i blagoslovljen Uskrs!
Sestre sv. Vinka i braća sv. Franje

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

OBREDI VELIKOG TJEDNA U CRKVI SV. FRANE
CVJETNICA, 28. III. Sv. Misa: 8.30 u 10 i u 19 sati
VELIKI ČETVRTAK, 1. IV. 2010. Misa posveete ulja u Katedrali u 9 sati
19.00 - Misa večere Gospodnje
22.00 - klanjanje Presvetom Sakramentu (sveta ura)
VELIKI PETAK, 2. IV. 2010.
19.00 - Služba muke Gospodnje
VELIKA SUBOTA, 3. IV. 2010.
22.00 - Vazmeno bdijenje (blagoslov jela)
USKRS, 4. IV. 2010.
Sv. Misa: 8.30 u 10 i u 19 sati (poslije Sv. Mise blagoslov uskrsnih jela)
USKRSNI PONEDJELJAK, 5. IV. 2010.
Sv. Misa: 8.30 u 10 i u 19 sati
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.

MOJ DAR ZA KONGO KIMBULU: "Zaista kažem vam, MENI STE UČINILI koliko ste učinili jednom od ove MOJE NAJMANJE BRAĆE" (Mt 25,40). Moj dar za školovanje djece u osnovnoj i srednjoj ŠKOLI u misiji koju vodi fra Ilija Barišić. Naši mladi izlažu: PISANICE, USKRSNE ČESTITKE I PROLJETNE ŠALOVE. Sve možete uzeti u nedjelju ispred crkve.

Ispovijed u Velikom Tjednu svaki dan između 8 i 12 do podne i od 15 do19 sati. Molimo sve koji se žele pomiriti s Gospodinom i pristupiti pojedinačnoj ispovijedi da dođu u predviđenom vremenu. Zahvaljujemo na razumijevanju.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)